Conturile referitoare la emisiile atmosferice: emisiile în atmosferă ale unui număr de șase gaze cu efect de seră (inclusiv, printre altele: CO2 și CO2 provenind din biomasă utilizat drept carburant) precum și ale unui număr de șapte poluanți ai aerului, sub forma unei defalcări ce se referă la 64 de ramuri industriale emitente, plus gospodăriile.

Modulele stabilite în regulament sunt verificate și supuse unor teste-pilot înainte de propunerea, de către Comisie, a unui cadru legislativ, asigurându-se astfel fezabilitatea lor (a se vedea secțiunea 4.2 de mai jos). Testările au loc în colaborare cu statele membre, astfel încât să se poată beneficia de experiența acestora și pentru a se garanta o înțelegere comună a fezabilității modulelor. În prezent, sunt în curs de desfășurare studii-pilot referitoare la posibile noi module.

Eficacitatea conturilor economice de mediu depinde de doi factori: în primul rând, de modul în care informația existentă poate fi reorganizată într-un cadru comun, iar în al doilea rând, de modul și gradul de utilizare a conturilor.

Cât privește primul punct, conturile referitoare la emisiile atmosferice (anexa I la Regulament) oferă un exemplu al modului de reorganizare a informației existente. Conturile referitoare la emisiile atmosferice utilizează informațiile culese pentru inventarele impuse în temeiul Convenției-cadru a Națiunilor Unite asupra schimbărilor climatice (CCONUSC) și în temeiul Convenției privind poluarea atmosferică transfrontalieră pe distanțe lungi (CLRTAP) a Comisiei Economice pentru Europa a Națiunilor Unite (CEE-ONU). Ulterior, acestor date le sunt adăugate informații suplimentare pentru a le alinia clasificărilor și conceptelor din tabelele resurse-utilizări și cele intrări-ieșiri utilizate în conturile naționale. Ulterior, acestea pot fi utilizate împreună cu conturi similare pentru energie, taxe de mediu și sectoare economice, de exemplu. Aceste informații pot fi utilizate pentru cadrele de cauzalitate ce descriu interacțiunile dintre societate și mediu, precum cadrul „Factori determinanți - presiuni - stare - impact - răspuns” (Driving forces, Pressures, State, Impact and Responses - DPSIR) adoptat de Agenția Europeană de Mediu .

În ceea ce privește al doilea punct, conturile de mediu reflectă cel de al șaptelea program de acțiune pentru mediu până în 2020 „O viață bună, în limitele planetei noastre” . Ele sunt utilizate, de asemenea, în contextul inițiativei emblematice „O Europă eficientă din punctul de vedere al utilizării resurselor” , din cadrul Strategiei Europa 2020, întrucât indicatorul principal al acesteia, „productivitatea resurselor”, provine din conturile referitoare la fluxul de materiale (anexa III la regulament). De asemenea, această anexă poate îndeplini un rol în planul de acțiune al Uniunii Europene pentru economia circulară , îndeosebi pentru calcularea ratelor de reciclare. Taxele referitoare la mediu (anexa II la regulament) sunt utilizate în cadrul studiilor de reformare fiscală în domeniul mediului privind „ecologizarea” semestrului european. Se dorește utilizarea conturilor economice de mediu pentru monitorizarea obiectivelor de dezvoltare durabilă stabilite de Organizația Națiunilor Unite .

Deși conturile de mediu contribuie deja la o serie de inițiative de elaborare a politicilor, ele încă nu și-au atins potențialul maxim. Conturile sunt noi și relativ necunoscute în rândul utilizatorilor instituționali. Statisticienii pot accelera creșterea gradului de conștientizare printr-o mai bună comunicare și promovare a datelor deja disponibile. De asemenea, explicarea forței analitice a conturilor economice de mediu este inclusă în inițiativele aflate în curs de implementare. Eforturile de creștere a gradului de conștientizare se realizează în paralel cu măsuri de consolidare a conturilor și de asigurare a calității acestora.

3.5.Calitatea datelor furnizate

Această secțiune discută succint calitatea datelor furnizate de statele membre pentru anexele I-III la regulament în anii care au trecut de la ultimul raport de punere în aplicare, adică în perioada 2013-2015. Statelor membre li se va solicita să furnizeze date pentru anexele IV-VI la regulament începând din anul 2017.

Primul an în care toate cele 28 de state membre au furnizat date în conformitate cu regulamentul a fost anul 2015. Norvegia și Elveția au furnizat și ele date, însă nu și Islanda (regulamentul are relevanță pentru SEE). În plus, o serie de țări candidate și potențial candidate la statutul de membru al UE au depus și ele o serie de date. Eurostat pune la dispoziția publicului aceste date pe site-ul său web, alături de explicațiile tehnice (metadate) și o secțiune specificăcu informații generale.

Calitatea datelor primite a cunoscut o îmbunătățire semnificativă în perioada 2013-2015. Acest fapt se datorează următoarelor două motive: în primul rând, au luat sfârșit derogările temporare acordate unui număr de șase state membre în ceea ce privește transmiterea datelor aferente anexelor I-III la regulament. Astfel, în 2015, au existat date disponibile pentru toate statele membre, ceea ce a facilitat producerea de agregate pentru UE. În al doilea rând, până în 2015, fuseseră deja soluționate o serie de dificultăți întâmpinate în anii 2013 și 2014, în ceea ce privește completarea la timp a chestionarului.

Un alt aspect îl reprezintă caracterul complet al chestionarelor. Cât privește anexa I la regulament, în 2015, majoritatea țărilor au furnizat chestionare rezonabil de complete. Acoperirea datelor din Malta a fost insuficientă, iar Comisia (Eurostat) a estimat majoritatea datelor publicate. În ceea ce privește anexa II la regulament, pentru toți anii solicitați, au fost furnizate toate tabelele. Totuși, Croația nu a alocat toate veniturile din taxe în funcție de activitatea economică. În ceea ce privește anexa III la regulament, în 2015, toate țările au raportat toate tabelele obligatorii. În anii anteriori, mai multe țări nu au reușit să furnizeze în mod coerent date privind comerțul în afara UE și, în schimb, au raportat date privind comerțul în afara UE27, cel puțin pentru anumite statistici.

Au fost identificate o serie de domenii și elemente pentru care țările depun eforturi în direcția asigurării bunei calități a datelor. Rapoartele privind calitatea au permis identificarea următoarelor aspecte tehnice pentru care sunt necesare îmbunătățiri suplimentare:

Anexa I: principalele dificultăți se referă la corelarea datelor cu estimările elaborate în vederea respectării obligațiilor de raportare stabilite de Convenția-cadru a Națiunilor Unite asupra schimbărilor climatice și de Convenția privind poluarea atmosferică transfrontalieră pe distanțe lungi a CEE-ONU („elemente de legătură”), acoperirea emisiilor de gaze fluorurate și alocarea emisiilor din transporturile rutiere către industriile din clasificarea NACE.

Anexa II: principala dificultate pentru aproximativ jumătate dintre statele membre este estimarea taxelor plătite de nerezidenți. În plus, anumite țări au alocat venituri din taxe unor activități economice utilizând date administrative necorespunzătoare pentru acest scop. Aceste aspecte sunt în curs de soluționare. O mai bună cooperare cu autoritățile care întocmesc conturile naționale va aduce beneficii în materie de coerență.

Anexa III: elementele care prezintă dificultăți sunt cele ce trebuie estimate, cel puțin parțial, dată fiind lipsa unor statistici disponibile. Acestea cuprind: reziduuri de culturi, culturi furajere și biomasă pășunată, extracția de nisip și pietriș, precum și ajustările referitoare la principiul reședinței.

Datele statistice înaintate de statele membre în temeiul regulamentului sunt, în general, de bună calitate. Mai există o serie de domenii ce necesită îmbunătățiri, iar Comisia (Eurostat) depune eforturi în continuare, alături de statele membre, în vederea soluționării aspectelor tehnice. Există o serie de măsuri de îmbunătățire a calității, aflate în curs de aplicare sau planificate, astfel cum sunt descrise în secțiunea 4.2.

4.Acțiuni de îmbunătățire

Prezenta secțiune analizează propunerile de introducere a unor noi module pentru conturile economice de mediu (subsecțiunea 4.1) și măsurile adoptate pentru îmbunătățirea calității datelor și a metodelor de colectare a acestora (subsecțiunea 4.2), în conformitate cu cerințele articolului 10 din regulament.

Inițiativele prezentate în această secțiune sunt rezultatul a două strategii principale. Prima este strategia de punere în aplicare aprobată de Comisia pentru statistică a ONU în luna februarie 2013, aferentă cadrului central al Sistemului de conturi economice și de mediu, ce constituie standardul statistic internațional la care aderă conturile economice de mediu europene. Această strategie de punere în aplicare la nivel mondial recomandă o abordare flexibilă și modulară, în vederea adaptării diferitelor nevoi în materie de politici și niveluri de disponibilitate a datelor.

Cea de a doua o reprezintă Strategia europeană pentru conturile economice de mediu pentru perioada 2014-2018 . Aceasta constituie un program de lucru suplimentar convenit de Comisie (Eurostat) și de statele membre în cadrul Comitetului Sistemului Statistic European. Strategia coordonează eforturile la nivel european și pregătește drumul pentru introducerea în regulament a unor noi module posibile. Programul de lucru al strategiei pentru perioada 2014-2018 se axează pe:

consolidarea calității conturilor aferente anexelor I-III la regulament (emisii atmosferice, taxe de mediu și fluxuri de materiale);